stanford-oval/wikipedia huggingface dataset:
דו-צורתיות זוויגית
גודל גוף

מקובל לחשוב שדו-צורתיות זוויגית ביונקים המתבטאת בגודל גוף מעידה על מידת הפוליגיניה (ריבוי נקבות) האופיינית למין. מקרה קיצוני הוא פיל הים, בו יש למיעוט מהזכרים הרמון הכולל מספר רב של בנות זוג, ובמקביל ניתן לראות הבדל גדול בגודל הגוף בין זכרים לנקבות. זכר יכול להגיע למשקל של 2,300 ק"ג בעוד שמשקל הנקבה נע בין 600-900 ק"ג בלבד. ניתן לשער, שגודל הגוף בזכרים התפתח ככלי נשק בקרבות הקשים שהם מנהלים על תפיסת טריטוריה להרמון ושמירה על הנקבות מפני זכרים אחרים.
בצמחים

רוב הצמחים בעלי הפרחים הם הרמפרודיטיים כלומר הם מתרבה ברבייה מינית אך מייצרים גם תאי מין נקביים וגם תאי מין זכריים. עם זאת לכ-6% מהמינים הללו יש זכרים ונקבות נפרדים (דו-אוני) (אנ').
בקרב מיני צמחים המואבקים בחרקים, זכרים ונקבות נראים בדרך כלל דומים זה לזה, מכיוון שצמחים מספקים תגמולים (למשל צוף) המעודדים מאביקים(אנ') לבקר בפרח דומה אחר, כדי להשלים את התהליך של האבקה. סחלבים מסוג Catasetum (אנ') הם חריג מעניין לכלל זה, סחלבים זכרים מסוג Catasetum מצמידים בצורה כוחנית פוליניות(אנ') למאביקים של דבורים מסוג אוגלוסין (אנ'). לאחר מכן הדבורים ימנעו מפרחים זכריים אחרים אך עשויות לבקר פרחים של נקבות, שנראית שונה מהזכרים.
גלריה

זכר ונקבה של אדרית שחורת-כיפה
אריה ולביאה, אחת הדוגמאות המוכרות לדו-צורתיות זוויגית
זכר ונקבה של אייל אדמוני
זכר (מכונף) ונקבה (חסרת כנפיים) של עש ממין Orgyia antiqua
קודו גמלוני
זכר ונקבה של תוכי אקלקטוס
ראו גם

ברירה זוויגית
גינאנדרומורפיזם
דניאל תורג'מן

הרב דניאל תורג'מן (בצרפתית: Daniel Torgmant; נולד ב-1976) הוא רב ומוזיקאי צרפתי, המכהן כרבה הראשי של מונקו.
ביוגרפיה

יליד 1976, בניס שבצרפת. התחנך ולמד בבית הספר "יעקב ספרא" בניס (1990-1994), ישיבת "מקור ישראל" באפינה-סור-סן (1994-1999), ישיבת "היכל התורה בציון" בירושלים (1999-2000), וכן בישיבת "שער התורה" בשטרסבורג (2000-2002). את הסמכתו לרבנות קיבל ממכון אריאל בירושלים (2003-2010), וקיבל תואר ראשון בעברית וציוויליזציה מהמכון הלאומי לשפות וציוויליזציות מזרחיות (אנ') בפריז, ותואר שני בהגות עברית ומחשבת ישראל מאוניברסיטת שטרסבורג.
תורג'מן חבר בועידת רבני אירופה. החל משנת 2010 משמש כרבה הראשי של נסיכות מונקו, אגודת התרבות היהודית של מונקו, קהילת יהודי מונקו ובית הכנסת אדמונד ספרא. בית הכנסת ממוקם ב-15 Avenue de la Costa במונטה קרלו. בית הכנסת הוא היחיד בנסיכות והוא מופעל על ידי אגודת התרבות היהודית של מונקו (ACIM) שהיא האגודה הרשמית של הקהילה היהודית של מונקו. מונקו היא המדינה עם אחוז היהודים הגבוה ביותר חוץ מישראל.
ביוגרפיה > חיים אישיים

תורג'מן נשוי לדבורה ואב לארבעה.
דיאטרם

ציור סכמתי של צינור הזנה. דיאטרם הוא חלקו העליון של הצינור
דיאטרם (מיוונית: "דיא" – דרך, "טרמה" – חור) הוא צינור געשי שנוצר בהתפוצצות גזים והתמלא אחר כך בסלעי ברקציה. צורת הדיאטרם היא בדרך כלל דמוית משפך עמוק שדופנותיו תלולות (יש המכנים זאת "צורת גזר"). דיאטרמים פורצים אל פני השטח לעיתים קרובות ומייצרים חרוט טוף או מכתש רדוד יחסית (שבדרך כלל מתמלא במים) המכונה מאר או צינורות געשיים אחרים. דרך לוע הדיאטרם לא מתרחשת פליטה משמעותית של לבה. השימוש במונח הורחב לתיאור כל גוף שקוע של סלעים שבורים או ברקציית-טוף, שנוצר על ידי כוחות הידרוסטטיים או נפיצים, בין אם מקורם געשי ובין אם לאו. חלק מהתפוצצויות הדיאטרם יכולות לנבוע מתגובה של המגע בין מגמה לוהטת למי תהום המצויים קרוב לפני השטח ואז התופעה מכונה התפרצות פריאטית.
צינורות געשיים כקימברליט ולמפרואיט המכילים לעיתים יהלומים נחשבים בדרך כלל כסוג של דיאטרמים מחלקו התחתון של קרום כדור הארץ או מחלקה העליון של מעטפת כדור הארץ. במרבצים רבים של מחצבים של מתכות זולות ונחושת יש צינורות ברקציה פלוטוניים העשירים במינרלים של עופרות ומתייחסים אליהם כאל דיאטרם באופיין.
לדיאטרמים יש לעיתים ערך בשל השתתפותם בתהליך השקעה של מינרלים בעלי ערך כלכלי. מאורע דיאטרמי משמעותי הוא שיצר את גוף המחצבים הגדול המכיל עופרת, אבץ וכסף המנוצל על ידי מכרה סאליבן (Sullivan mine) בקולומביה הבריטית שבקנדה.
Where Have You Been

Where Have You Been (בעברית: איפה היית) הוא הסינגל החמישי של הזמרת ריהאנה מאלבומה השישי, Talk That Talk. השיר יצא כסינגל ב-8 במאי 2012. הוא נכתב על ידי אסתר דין, ג'ף מאק, ד"ר לוק, הנרי "סירקט" וולטר וקלווין האריס והופק על ידי השלושה האחרונים ביחד עם קוק הארל. השיר הוא שיר דאנס-פופ וטכנו האוס אשר מושפע ממוזיקת טראנס, R&B, אלקטרו והיפ-הופ. הוא מכיל ברקע שילובים של סינתסייזרים חזקים. מבחינה לירית השיר מושפע משירו של ג'ף מאק "I've Been Everywhere" ומדבר על אישה שמחפשת אחר בן זוג שהבטיח להיות בשבילה ולרצות אותה מבחינה מינית.
השיר זכה לביקורות חיוביות ממבקרי המוזיקה אשר השוו את השיר לשירים "We Found Love" ו-"Talk That Talk" מהאלבום אשר גם הם זכו לביקורות חיוביות. השיר זכה להצלחה רבה בעולם כאשר הגיע למקום ה-5 בארצות הברית והפך לשיר ה-22 של ריהאנה להגיע לעשירייה הפותחת במדינה. בנוסף הוא גם הגיע למקום הראשון במצעד שירי הדאנס של המדינה וגם במצעד שירי הדאנס של בריטניה ובנוסף גם הגיע למקום ה-3 במצעד שירי הפופ של ארצות הברית. בנוסף השיר הגיע לחמישייה הפותחת גם ב-דנמרק, צרפת, צ'כיה, ישראל, ניו זילנד ובריטניה ונכנס לעשירייה הפותחת של עשרים מדינות ביניהם אוסטרליה, בלגיה, ונורווגיה.
הקליפ לשיר בוים על ידי דייב מאיירס ומציג את הזמרת במגוון תחפושות ומיקומים תוך התייחסות למילים של השיר. בקליפ ריהאנה מוצגת כזוחל מים עירום למחצה, במדבר מצרי, בצריף אפריקאי, ומנתבת את דרכו של שיווה ההינדי עם ידיים מרובות. הקליפ זכה לביקורות חיוביות בעיקר על הניסיון של ריהאנה לבצע כוריאוגרפיה מורכבת יותר. על מנת לקדם את שיר ביצעה אותו בתוכנית SNL ובסיום העונה ה-11 של אמריקן איידול. השיר היה מועמד בשנת 2013 לפרס גראמי בקטגוריית ביצוע הסולו הטוב ביותר בשיר פופ.
הקלטה והפקה

השיר נכתב על ידי ג'ף מאק, אסתר דין, ד"ר לוק, קלווין האריס והנרי "סירקט" וולטר והופק ותוכנת על ידי השלושה האחרונים שגם היו אחראים על המכשור ששימש להכנת השיר. דין, וולטר, ד"ר לוק והאריס היו גם אחראים על כתיבה והפקת שירים נוספים מהאלבום כמו להיט הענק "We Found Love" והשיר "You da One". השיר של ג'ף מאק "I've Been Everywhere" היה ההשראה לכתיבת השיר.
השיר הוקלט על ידי קוק הארל ומרקוס טובר באולפני "Eightysevenfourteen" בלוס אנג'לס קליפורניה ובאולפני "Eyeknowasecret" בברנטווד קליפורניה. השניים גם היו המהנדסים הווקאלים של השיר וסייעו לג'ניפר רוזלס בנושא. המהנדסים הכלליים של השיר היו אוברי "ביג ג'יוס" דליין וקלינט גיבס בעוד סרבן גנה היה אחראי על הערבול של השיר.
הרכב מוזיקלי ולירי

השיר הוא שיר דאנס-פופ, טכנו ודאנס אשר משלב אלמנטים של R&B, טראנס והיפ-הופ. בנוסף השיר הכיל שילוב של סינתסייזרים חזקים ובס חזק. מבחינה לירית ריהאנה שרה בשיר על רצונה למצוא אדם שיוכל לספק אותה ולרצות אותה בכל דרך אפשרית. השיר נמשך במשך 4:03 דקות והוא מורכב מסולם C מינור בקצב של 128 ביטים לדקה. הוא עוקב אחר התקדמות אקורד Cm-A ♭-Cm-A עם חתימת זמן של 4/4. טווח קולה של ריהאנה בשיר משתרע על פני אוקטבה אחת מן הוסלם הנמוך ביותר בשיר (B♭3) אל הסולם הגבוה ביותר (C5).
הצלחה > צפון אמריקה

בארצות הברית השיר הופיע לראשונה במקום ה-65 עם שחרורו של האלבום עם מכירות של 39 אלף עותקים. עם שחרורו כסינגל השיר נכנס שוב למצעד הפעם למקום ה-78. חודשיים לאחר שחרור הגיע למקום ה-5 במצעד שם נשאר במשך שבוע נוסף ובכך הפך לשיר ה-22 של הזמרת שנכנס לעשירייה הפותחת במדינה מה שהפת אותה לאמן הרביעי בהיסטוריה שהכניס הכי הרבה שירים לעשירייה הפותחת במצעד אחרי ג'נט ג'קסון, מריה קארי ומדונה. ריהאנה היא גם האמן שהצליח להכניס הכי הרבה שירים לעשירייה הפותחת בזמן הקצר ביותר כאשר הצליחה להכניס את כל 22 השירים בתוך 7 שנים בלבד.
במצעד השירים הדיגיטליים הופיע לראשונה במקום ה-65 גם עם מכירות של 39 אלף עותקים. לאחר מכן נכנס שוב למצעד גם כן למקום ה-78 ולאחר חודש משחרורו כבר הגיע למקום ה-5 במצעד אשר נשאר שם גם בשבוע שלאחר מכן ובכך הפך לשיר ה-26 של ריהאנה שנכנס לעשירייה הפותחת של המצעד ובכך שברה את השיא של ליל ויין בתור האמן שהצליח להכניס הכי הרבה שירים לעשירייה הפותחת של מצעד זה. במצעד שירי המסוגרים השיר נכנס בשיאו למקום ה-20. במצעד שירי הדאנס הצליח השיר להגיע למקום הראשון כחודש לאחר שחרורו מה שהופך אותה לאמן השלישי ביחד עם ביונסה שהצליח להכניס הכי הרבה שירים למקום הראשון במצעד זה. בנוסף השיר גם הגיע למקום ה-12 במצעד השירים הלטינים ולמקום ה-4 במצעדי שירי הפופ הלטיני.
במצעד שירי הרדיו השיר הופיע לראשונה במקום ה-64. חודש לאחר יציאתו הגיע למקום ה-9 במצעד עם עלייה של 17% בקהל השומעים כאשר השיר צבר 64 מיליון מאזינים בשבוע זה מה שהפך את ריהאנה לאמן עם הכי הרבה שירים שהגיעו לעשירייה הפותחת במצעד זה (19 שירים) כאשר היא שוברת את השיא של ליל ויין. במצעד שירי ההיפ-הופ וה-R&B השיר הגיע למקום ה-56 בלבד אך במצעד שירי הפופ הגיע למקום ה-3. בנוסף השיר גם הגיע למקום ה-5 במצעד שירי הקיץ ולמקום ה-32 במצעד השירים הטרופיים. ביולי 2015 אושר כי השיר הגיע למעמד של פלטינה מרובעת בארצות הברית בלבד.
הצלחה > אוקיאניה ואירופה

עם צאת האלבום השיר נכנס לראשונה באוסטרליה למקום ה-46. עם שחרורו כסינגל נכנס מחדש למצעד הפעם למקום ה-25 ולאחר 6 שבועות הגיע למיקום השיא שלו, המקום השישי. בסופו של דבר השיר הגיע למעמד פלטינה כפולה במדינה. בניו זילנד השיר הגיע לראשונה למקום ה-19 כחודש לפני יציאת השיר כסינגל ומאוחר יותר הגיע למקום ה-4 שם שהה שבועיים רצופים. בסופו של דבר השיר הגיע למעמד פלטינה במדינה.
עם שחרורו של האלבום השיר הצליח להיכנס גם למצעד הבריטי, למקום ה-61 ולמקום ה-8 במצעד שירי הדאנס הבריטי. עם שחרור הקליפ השיר נכנס מחדש לשני המצעדים האלה כאשר נכנס למקום ה-21 במצעד הרשמי ולמקום ה-3 במצעד הדאנס. בשבוע שלאחר מכן היא עלתה למקום ה-8 במצעד הרשמי והגיע למקום הראשון במצעד שירי הדאנס מה שהפך לשיר השלישי שלה לעשות זאת ולשנה השלישית ברצף בה הצליחה לעשות זאת. עד שנת 2012 השיר מכר 422 אלף עותקים במדינה. בצרפת השיר הגיע למקום השני ועד שנת 2012 הגיע למכירות של 104,500 עותקים במדינה (מעמד פלטינה). בשאר אירופה גם השיר זכה להצלחה רבה כאשר הגיע לעשירייה הראשונה בדנמרק, בלגיה, צרפת, יוון, הונגריה, נורווגיה ואירלנד.
בסך הכל השיר מכר בכל העולם כ-4.7 מיליון עותקים.
קליפ > רקע

הקליפ צולם במהלך 3 ימים בין ה-7–9 במרץ 2012 בלוס אנג'לס קליפורניה ובוים על ידי דייב מאיירס. ביום הראשון לצילומי הקליפ ריהאנה העלתה תמונה מתוך סט הצילומים וכתבה "Where have you been all my life?". במהלך הקליפ ריהאנה ביצעה כוריאוגרפיה של נדין "היי-האט" ראפין שעבדה עם ריהאנה בעבר בהופעותיה בטקסי הגראמי וטקס הפרסים הבריטי. על מנת לקדם את הקליפ ריהאנה העלתה מספר תמונות מתוך סט הצילומים לחשבון הפייסבוק שלה ואף גם טיזר מתוך הקליפ. יום למחרת היא גם העלתה סרטון מאחורי הקלעים של חזרות על הריקוד של הקליפ ביחד עם קטעים מתוך סט הצילומים עצמו.
קליפ > מהלך הקליפ

הקונספט של הקליפ הוא להראות את ריהאנה במקומות שונים כמחפשת אחר בן זוגה. הקליפ מתחיל עם זרימה של מים אשר נראה באזור של ביצה וראשה של ריהאנה מתרומם מתוך המים. לאחר מכן היא מתרוממת לאט לאט מן המים ותגלה כיצור זוחל כאשר במקביל היא נראית בסצנה אחרת בה היא מכסה את שדיה ואוחזת בשוט. בסצנה הבאה נראית ריהאנה במדבר רוקדת עם קבוצה של גברים שכולם לובשים תלבושות שבטיות. ריהאנה עצמה לובשת תלבושת של זברה.
כאשר הבית השני מתחיל היא נראית ביחד עם קבוצה של רקדניות בבקתה אפריקאית בה הן רוקדות זו לצד זו. כאשר מתחיל הפזמון השני נראית סצנה נוספת שלה בה היא יושבת בתוך קן של ציפורים ובמקביל היא רוקדת עם קבוצה של רקדנים מאחורי מסך עשן. בבית האחד לפני האחרון נראית ריהאנה מכוונת את דרכו של האל שיווה בזרועות רבות ולאחר מכן בסצנת הסיום נראית ריהאנה חוזרת בחזרה שוב למים מהם יצאה קודם לכן.
קליפ > ביקורות והצלחה

ביממה הראשונה לצאתו קליפ צבר 4.93 מיליון צפיות מה שהפך אותו לקליפ הנצפה ביותר ביממה הראשונה ליציאתו אי פעם. הוא קיבל ביקורות חיוביות מהמבקרים שנתנו דגש בעיקר על הכוריאוגרפיה המורכבת שביצעה בשיר. קאיה מקארצ'י מ"The Huffington Post" כתבה: "הזמרת בדרך כלל לא עושה כוריאוגרפיות מורכבות וזה מעניין לראות אותה הולכת בדרכן של בריטני ספירס וכריסטינה אגילרה." אמנדה דובינס מ-"New York Magazine" ציינה "שריהאנה אמנם לא ביונסה או בריטני ספירס שמדובר בכוריאוגרפיות מורכבות אבל היא בהחלט כובשת את הרחבה".
ביקורות

הביקורות על השיר היו חיוביות. אנדי קלמן מ-Allmusic כתב כי "השיר הזה ביחד עם השיר We Found Love משרתים היטב את החלק של הדאנס באלבום". גרג קוט משיקגו טריבריון כינה את השיר כ"מלהיב" והשווה אותו ל-We Found Love. רנדל רוברטס מלוס אנג'לס טיימס גם ציין את הדמיון בינו לבין We Found Love ואף כתב "כי אף שיר לא יישמע כ"אלקטריק דייזי קרניבל" כמו השירים האלה".
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  אוסטריה | Ö3 אוסטריה טופ 40‏ | 20 |  |
|  אוסטרליה | מצעד הסינגלים האוסטרלי | 6 |  |
|  איסלנד | הפלייליסט | 13 |  |
|  איטליה | מצעד הסינגלים האיטלקי | 23 |  |
|  אירלנד | מצעד הסינגלים האירי | 8 |  |
|  ארצות הברית | בילבורד הוט 100 | 5 |  |
|  ארצות הברית | מצעד 40 השירים למבוגרים | 20 |  |
|  ארצות הברית | מצעד שירי הדאנס קלאב | 1 |  |
|  ארצות הברית | מצעד שירי ה-R&B/היפ הופ | 56 |  |
|  בולגריה | BAMP | 3 |  |
|  ברזיל | טופ 100 ברזיל | 37 |  |
|  גרמניה | GfK – טופ 100 | 17 |  |
|  דנמרק | היטליסטן | 4 |  |
|  הולנד | מצעד 40 הסינגלים ההולנדיים | 15 |  |
|  הונגריה | Rádiós Top 40 | 2 |  |
|  הונדורס | Honduras Top 50 | 4 |  |
|  הממלכה המאוחדת | מצעד הסינגלים הבריטי | 6 |  |
|  ולוניה | אולטראטופ 40 | 6 |  |
|  ונצואלה | רקורד ריפורט | 2 |  |
|  יוון | IFPI Greece | 5 |  |
|  יפן | יפן הוט 100 | 21 |  |
|  ישראל | מדיה פורסט ישראל | 2 |  |
|  לבנון | מצעד 20 העליונים הרשמי של לבנון | 4 |  |
|  מקסיקו | טופ 100 – מקסיקו | 1 |  |
|  נורווגיה | VG-lista | 8 |  |
|  ניו זילנד | המצעד הניו זילנדי הרשמי | 4 |  |
|  סלובקיה | ČNS IFPI | 16 |  |
|  ספרד | PROMUSICAE | 16 |  |
|  סקוטלנד | מצעד הסינגלים הסקוטי | 4 |  |
|  פורטוגל | מצעד הסינגלים הפורטוגזי | 4 |  |
|  פינלנד | המצעדים הפיניים הרשמיים | 13 |  |
|  פלנדריה | אולטראטופ 50 | 9 |  |
|  צ'כיה | ČNS IFPI | 5 |  |
|  צרפת | SNEP | 2 |  |
|  קוריאה הדרומית | סירקל צ'ארט | 24 |  |
|  קנדה | קנדה הוט 100 | 5 |  |
|  שוודיה | סוורייטופליסטן | 27 |  |
|  שווייץ | המצעד השווייצרי | 15 |  |
מצעדי סוף שנה > 2012

| מצעד | מיקום |
| --- | --- |
אוסטרליה: 53
בלגיה (פלנדריה): 39
Belgium בלגיה (ולוניה): 25
קנדה: 26
דנמרק: 29
צרפת: 23
יוון: 41
הונגריה: 28
הונגריה (מצעד הדאנס): 33
ישראל: 6
לבנון: 5
הולנד (Dutch Top 40): 48
הולנד (Single Top 100): 55
ניו זילנד: 25
פולין: 9
ספרד: 47
שוודיה: 51
הממלכה המאוחדת: 32
ארצות הברית: 21
ארצות הברית (מצעד הדאנס): 5
ארצות הברית (המצעד הלטיני): 43
ארצות הברית (מצעד שירי הפופ מיינסטרים): 16
ונצואלה: 12
מעמדות

| מקום | תארים | מכירות |
| --- | --- | --- |
| אוסטרליה | פלטינה x3 | 210,000 |
| בלגיה | זהב | 15,000 |
| דנמרק | פלטינה | 30,000 |
| גרמניה | זהב | 150,000 |
| איטליה | פלטינה | 30,000 |
| מקסיקו | פלטינה | 60,000 |
| הממלכה המאוחדת | פלטינה | 600,000 (SPS) |
| ארצות הברית | פלטינה 4× | 4,000,000 |
היסטוריית יציאות לאור

| מדינה | תאריך | פורמט |
| --- | --- | --- |
| ארצות הברית | 8 במאי 2012 | רדיו מיינסטרים |
| ארצות הברית | 22 במאי 2012 | רמיקסים להורדה דיגיטלית |
| איטליה | 21 במאי 2012 | רמיקסים להורדה דיגיטלית |
| הממלכה המאוחדת | 27 במאי 2012 | רמיקסים להורדה דיגיטלית |
| גרמניה | 25 במאי 2012 | דיסק, רמיקסים להורדה דיגיטלית |
| ארצות הברית | 28 במאי 2012 | רדיו עכשווי למבוגרים |
| ארצות הברית | 19 ביוני 2012 | רמיקס של קלווין האריס |
גרייגיט

| --- | --- |
מבנה הגרייגיט
מבנה הגרייגיט
 תכונות המינרל
 הרכב כימי:  Fe+2Fe+3S4
 מערך קריסטלוגרפי:  איזומטרי
 צורת הגביש:  דמוי קובייה
 צבע:  ורדרד מתכתי, בחשיפה לאוויר הופך לכחול מתכתי, שחור מפויח כשהוא אמורפי
 ברק:  מתכתי, עמום
 שקיפות:  אטום
 פצילות:  אינה קיימת
 קשיות:  4 - 4.5 בסולם מוס
 משקל סגולי:  4.05
 שרטוט:  שחור
 מינרלים נלווים:  פיריט, קלציט, גלנה וספלריט.
גרייגיט הוא מינרל ברזל סולפידי נדיר, שנוסחתו הכימית היא Fe+2Fe+3S4 ולכן הוא צורה מיוחדת של סולפיד הברזל (אנ'), ליתר דיוק "סולפיד הברזל (II, III)", המכיל ברזל עם שני מספרי חמצון. גרייגיט הוא המינרל הגופריתי המקביל לתחמוצת הברזל, המינרל מגנטיט (Fe3O4).
גרייגיט מתגבש במערכת הגבישית הקובייתית ומפתח אגרגטים מינרליים כדוריים מתמניונים הצומחים יחד עם משטחים מעוגלים בגודל של עד 0.5 מילימטרים. לעיתים רחוקות הוא מופיע גם כגבישים קובייתיים, גרגרים ואבקות של גרגירים קטנים. המינרל אטום בכל צורה וצבעו כשהוא טרי (מיד שכורים אותו) צהוב ברונזה או ורוד בהיר. אולם באור משתקף, משטחים מלוטשים נראים לבנים בגוון שמנת ובאוויר הפתוח הופך המינרל לכחול מתכתי לאחר זמן מה. לעומת זאת, בצורת אבקה מרוכזת, גוון הגרייגיט הוא שחור-פיח, המקביל לקו השרטוט שלו.
אטימולוגיה וסיווג

מחברים שונים, כדוגמת מ. ר. פיגוט (M. R. Piggott ) וה. וילמן (H. Wilman) ב-1958 וס. ימגוצ'י (S. Yamaguchi) וט. קצוראי (T. Katsurai) ב-1960, ניבאו את קיומם של סולפידים של ברזל דמויי ספינל מגנטיים עם הרכב בתחום שבין Fe+3S3 לבין Fe+2S4 וסולפידים כאלו סונתזו באופן מלאכותי במעבדה, למשל על ידי א.מ. פרקה (A. M. Freke) ודונלד טייט (Donald Tate) ב-1961.
כמינרל שנוצר בטבע, התגלה ספינל ברזל מגנטי לראשונה באזור צומת קרמר (Kramer Junction) המכונה גם "ארבע הפינות" (Four Corners) (וגם בארות מספר 3, 4 ו-5 של ארבע הפינות) באזור הכרייה מזרחית ליישוב הקטנטן קרמר שבמחוז סן ברנרדינו במדינת קליפורניה בארצות הברית. המינרל תואר לראשונה בשנת 1964 על ידי בריאן ג'. סקינר (Brian J. Skinner), ריצ'רד ס. ארד (Richard C. Erd) ופרנק ס. גרימלדי (Frank S. Grimaldi), שקראו למינרל על שם המינרלוג האמריקאי והכימאי הפיזיקלי ג'וזף וילסון גרייג (Joseph Wilson Greig‏; 1895–1977).
המינרל מהמיקום המייצג נמצא באוסף המינרלוגי של המוזיאון הלאומי להיסטוריה של הטבע בוושינגטון הבירה, ונשמר תחת האוספים מספר 117502 ו-136415.
הסיווג הנוכחי של הגרייגיט על פי האגודה הבינלאומית למינרלוגיה הוא בקבוצת העל של הספינל. יחד עם המינרלים קדמוינדיט (Cadmoindite), קופרורודסיט (Cuprorhodsite), דוברליט (Daubréelite), אינדיט (Indite), ג'וגולדסטיניט (Joegoldsteinite), קליניניט (Kalininite), לינאיט (Linnaeite), פולידיימיט (Polydymite), זיגניט (Siegenite), ויולריט (Violarite) ושינגג'ונגיט (Xingzhongite) הוא שייך ל"תת-קבוצת הלינאיט" בתוך קבוצת ה"תיוספינל" (Thiospinel group).
כימיה

בהרכב האידיאלי (תאורטי), כלומר בהרכב הטהור של גרייגיט עם הנוסחה האמפירית Fe+3S4, המינרל מורכב מברזל (Fe) וגופרית (S) ביחס מולרי של 3:4, המקביל לשבר מסי (אנ') (אחוז ממשקל המינרל) של 56.64% ברזל ו-43.36% גופרית.
הניתוח המיקרוכימי של תרכיזי המינרלים מהמיקום המייצג אזור "קרמר-ארבע הפינות" (קליפורניה), אשר עם זאת כלל 75% גרייגיט, 10% מרכזיט ו-15% חומר אורגני, וכלל, בנוסף לברזל כמרכיב העיקרי, אטומים של אלומיניום, נחושת, קובלט, מגנזיום, מנגן, נתרן, אשלגן, ניקל, צורן, טיטניום ופלואור בין 0.1 לפחות מ-0.001%. דגימות אחרות מסקטקס במקסיקו, שעברו אנליזה באמצעות Electron microprobe (אנ'), הראו 56.5% ברזל לפי משקל ו-42.2% גופרית לפי משקל, וכן רמות נמוכות של 0.38% ארסן, 0.14% כרום, 0.1% ניקל, 0.08% נחושת ו-0.01% אבץ. דגימה מקורנוול באנגליה (בריטניה) גילתה בנוסף ל-55.9% ברזל ו-42.2% גופרית 1.3% אנטימון, 0.2% נחושת ו 0.1% מנגן (כל הנתונים אחוז במשקל).
גרייגיט יוצר תמיסה מוצקה עם ויולריט (Fe+2Ni+3S4). הברזל בערכיות 3 מוחלף על ידי ניקל.
מבנה הגביש

הגרייגיט מתגבש במערכת הגבישית הקוביתית בחבורת סימטריות מרחבית Fd 3 m (חבורת סימטריות מרחבית מספר 227) עם פרמטר סריג a = 9.88Å ושמונה יחידות לכל תא יחידה. המבנה תואם למבנה ספינל בו מוחלף החמצן בגופרית (קבוצת התיוספינל).
תכונות

כמו מגנטיט, גם גרייגיט הוא מאוד מגנטי. מגנטיות זו גורמת גם להצטברות של גרגרי גרייגיט קטנים יותר תוך יצירת אגרגטים גדולים יותר.
המינרל יציב מבחינה תרמית עד 282 מעלות צלזיוס. כאשר המינרל מחומם לטמפרטורות מעל 282 מעלות צלזיוס באמפולה סגורה, הוא הופך לפירוטיט (Fe0.85-1S), ובטמפרטורות גבוהות יותר גם לפיריט (FeS2).
גרייגיט מתמוסס לאט בחומצה הידרופלואורית וחומצת מלח.
היווצרות ותפוצה

גרייגיט נוצר במשקעים במים. מצד אחד, חיידקים מחזרים סולפטים כמו Desulfovibrio desulfuricans (אנ'), המחזרים סולפט לסולפיד בתנאים אנאירוביים ונייטרליים עד בסיסיים, אחראים להיווצרות. מצד שני עשוי גביש גרייגיט להיות בתאים של חיידקים מגנטוטקסיים (אנ') (התופעה שבה יצורים פועלים בהתאם לשדה מגנטי) שמתיישרים בשורה בעזרת גבישי גרייגיט על פי השדה המגנטי של כדור הארץ.
במיקום המייצג התגלה הגרייגיט יחד עם קלציט, מינרלים מקבוצת הכלוריט, קולמניט (Colemanite) וויאטצ'יט (Veatchite), או יחד עם קלציט, דולומיט, גלנה, מרכזיט, פיריט וספלריט בסקטקס במקסיקו.
כסוג נדיר של מינרל ניתן היה להוכיח את קיומו של הגרייגיט רק במעט מקומות. כ-60 אתרים תועדו ברחבי העולם (נכון לשנת 2020). בנוסף למיקום המייצג באזור קרמרס-ארבעת הפינות במחוז סן ברנרדינו בקליפורניה התגלה המינרל במקומות נוספים בקליפורניה: בכמה אתרי כרייה של בוראטים בבורון (Boron) שבמחוז קרן, כמו גם לפסגת קויוט במחוז המבולדט ומכרה לווייתן (Leviathan Mine) במחוז אלפיין. מקומות נוספים בארצות הברית כוללים אתרים במחוז אלגר במישיגן, מחוז מדיסון במיזורי, מחוז צ'רצ'יל בנבאדה ומחוז אדי בניו מקסיקו. מקומות נוספים שבהם התגלה הגרייגיט כוללים את תצורת חתרורים בישראל, אלבניה, איטליה, צרפת ואף ברכס המרכז-אטלנטי, ובמטאוריט (Yamato 691 meteorite (Y-691)) שהתגלה ב-1969 באנטארקטיקה.
הערות שוליים

1 2 3 4 5 6  Skinner, Brian J.; Erd, Richard C.; Grimaldi, Frank S. (1964). "Greigite, the thio-spinel of iron; a new mineral" (PDF). American Mineralogist. 49: 543–55.
↑  Ferdinando Bosi, Cristian Biagioni, Marco Pasero: Nomenclature and classification of the spinel supergroup, no. 1, September 12, 2018, p. 183–192
↑  John W. Anthony, Richard A. Bideaux, Kenneth W. Bladh, Monte C. Nichols: Greigitein Handbook of Mineralogy, Mineralogical Society of America. 2001
↑  Biomineralization of magnetic minerals
↑  לרשימה המלאה ניתן להיעזר באתר Mindat.
גלנטה

גלנטה (בסלובקית: Galanta, בהונגרית: Galánta; ביידיש: גאלאנטא או גלאנדע; בגרמנית: Gallandau, גלנדאו) היא עיירה במחוז טרנבה בדרום-מערב סלובקיה שבמרכז אירופה. לפני פרוץ מלחמת העולם הראשונה העיירה הייתה חלק ממחוז פוז'ון-ניטרה (Pozsony-Nyitra) שבהונגריה, וחיו בה כ-1,216 יהודים שהיוו כ-24% מתושביה. בין שתי מלחמות העולם היא הייתה חלק מצ'כוסלובקיה.
היסטוריה

גלנטה נזכרת לראשונה בשנת 1237 כאחוזה של אצילים, ובשנת 1421 נמסרה לרוזן פרנץ אסטרהאזי. תושבי המקום היו הונגרים קתולים, אשר התפרנסו ממלאכה, מחקלאות ומגידול בקר וצאן. במאה ה-17 קיבלה גלנטה זכויות של עיר, והותר לקיים בה שוק וירידים. את השוק והירידים בגלנטה פקדו סוחרים ממרחקים, ובשל כך המסחר והמלאכה התפתחו בה. במחצית המאה ה-19 הייתה גלנטה לבירת נפה, וכעבור זמן מה חוברה למסילת הברזל בבודפשט-וינה, ובשל כך כלכלתה שגשגה. גלנטה היוותה מרכז חשוב של מסחר ושירותים לסביבה חקלאית נרחבת.
במרוצת השנים השתנה הרכב האוכלוסייה בגלנטה. במפקד האוכלוסין של שנת 1930 התפקדו יותר מ-40 אחוזים מתושבי גלנטה כהונגרים על פי לאום, והשאר היו יהודים סלובקים. ערב מלחמת העולם השנייה נכללה גלנטה בגבולותיה של הונגריה ונשארה בתחומה בין השנים 1938–1945, עד ששוחררה בידי הצבא האדום.
כיום מונה העיירה כ-16,000 תושבים. מעט יהודים נותרו בעיירה. יש בעיירה בית כנסת, ובית קברות יהודי שמור שמתקיימות בו אזכרה שנתית בחודש יוני שבו יהודי גלנטה הובלו לאושוויץ. במקום נותרו שני מבנים היסטוריים חשובים. האחד הוא הטירה הנאו-גותית של בני אסטרהאזי, אשר נמצאת במצב של אי סדר והיא סגורה לציבור מאז סוף שנות ה-80 של המאה ה-20 והשני הוא טירת רנסאנס, אשר שופצה בשנות ה-90, והיא משמשת כיום כמוזיאון חלל ומרכז תרבותי.
יהודי העיירה

יהודים החלו להתיישב בגלנטה בתחילת המאה ה-18. התיעוד המוקדם ביותר של הקהילה היהודית הוא משנת 1729, כאשר הרוזן העניק לקהילה היהודית, בני חסותו, חדר תפילה ואדמה לבניית בית קברות. בשנת 1830 התגוררו בגלנטה 556 יהודים (31.2% מכלל התושבים). מִפקד האוכלוסין השני של צ'כוסלובקיה שהתקיים בשנת 1930 דיווח כי הקהילה מנתה 1,274 יהודים.
רבה הראשון של גלנטה היה כנראה רבי מרדכי לוי, מבין הרבנים שאחריו ידועים רבי יצחק לייב דוכס, שבזמנו נבנה בית הכנסת ורבי יוסף גוטליב בשנים 1776–1786. בין השנים 1780–1790 קבע הקיסר יוזף השני חוקים שאפשרו ליהודים לעסוק בחקלאות ובמגוון פעילויות מסחריות.
לאחר הקרע ביהדות הונגריה בשנת 1868, בחרה הקהילה היהודית בגלנטה ללכת בדרך האורתודוקסית. בשנת 1891 פרצה מחלוקת גדולה על משרת הרבנות בקהילה, בעקבות מינויו של הרב מוזש פלדמן. ויכוח זה הוביל לקרע בתוך הקהילה היהודית, ובסופו של דבר בשנת 1893, היא התפצלה לשתי קהילות אורתודוקסיות נפרדות, כאשר לכל אחת מהן היה רב משלה, בית כנסת, בית מדרש, חברא קדישא ומוסדות דת אחרים, מלבד בית הספר היסודי ובית הקברות שהיו משותפים לשתי הקהילות.
בשנת 1918 חוו יהודי גלנטה פוגרומים רבים, בהם נבזז מהם רכוש רב.
יהודי העיירה > בתקופת השואה ולאחריה

בנובמבר 1938 סופחה גלנטה להונגריה. בשנת 1941 גויסו יהודים - ביניהם יהודי גלנטה - ליחידות מיוחדות של עבודת כפייה במסגרת צבא הונגריה. ב־19 במרץ כבשו הגרמנים את הונגריה. עם פלישת הגרמנים במרץ 1944, נמצאו בגלנטה 1,105 יהודים. במאי 1944 בהתאם לצווים ולהוראות של רשויות השלטון ההונגרי, המרכזי והמקומי, הוקם בגלנטה גטו באזור בית הכנסת המרכזי. נוסף על יהודי העיירה רוכזו בו גם כ-600 יהודים מיישובים סמוכים. היהודים הורשו להביא אל הגטו ציוד חיוני ומזון ל-30 יום. ב-20 במאי 1944 הם הועברו לבית חרושת לסוכר במאיור ומשם אחרי מספר ימים הועברו תושבי הגטו למרכז השילוח בנובה זמקי קמוארום (אנ') ומשם, בשני טרנספורטים שיצאו לאושוויץ ב-14 ביוני 1944, וב־16 ביוני 1944. שיינדי מילר, ילידת העיר כתבה יומן על תקופת השואה בעיר שהתפרסם ותורגם למספר שפות.
בשנת 1947 היו בגלנטה 272 יהודים. הקהילה היהודית שיפצה את אחד מבתי הכנסת ואת המקווה. מטבח ציבורי כשר סיפק ארוחות עד שהניצולים יוכלו לחזור לאורח חייהם הרגיל. עם שובם ממחנות הריכוז, הקימו חברי הקהילה מפעל נגרות מוצלח, שבשיאו מנה 250 פועלים, אך בשנת 1948, הולאם המפעל על ידי המשטר הקומוניסטי, והיהודים איבדו את כל השקעתם, כולל הכסף והכלים שהשקיע ארגון הג'וינט במפעל.
בשנים 1948–1949 עלו רוב יהודי גלנטה לישראל. בשנים אלה שימשה גלנטה את יהודי דרום סלובקיה כנקודת מפגש לחגוג את יום ז' באדר, יום לידתו ופטירתו של משה רבנו, וכן כדי לקיים טקסי בר מצווה לצעירים מכל האזור.
נכון לשנת 2005 הקהילה עוד הייתה פעילה.